**Librăriile astrale**

*Silvia Rîşnoveanu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

LIBRĂRIILE ASTRALE

E-o liniște acută-n atmosferă,

O muzică ți-ajunge la ureche,

E-așa frumoasă, dar e-atât de veche,

Cântată, undeva,-ntr-o altă eră.

Ți-o amintești, o ascultai în noapte,

Când culegeam noi stele căzătoare

Și le-ndesam pe toate-n buzunare,

Ca să le transformăm, pe rând, în șoapte.

Dar vremurile te-au purtat departe,

Ne-au despărțit albastre căi stelare,

Căci tu ai poposit pe Carul Mare,

Iar eu îmi scriu trăirile-ntr-o carte.

Ai vrea să retrăiești povești trecute,

Dar timpul tău a părăsit cadranul,

Și-a revărsat secundele-n oceanul

Luminilor din zări necunoscute.

Dorințe ce-au rămas încremenite,

Din clipă-n clipă pot să-nceapă mersul,

Dar și-au pierdut în lumea asta sensul

Și al lor rost de a mai fi trăite.

Tu taci și te-adâncești în reverie,

De parcă-ai vrea să mă-ntâlnești în vise,

Sau poate-ntr-un volum de versuri scrise

Pe fiecare stea din galaxie.

Dar, ca să mă găsești, există-o cale

Ce duce-nspre iubirea mea ce-așteaptă,

Sus, în eter, pe cea din urmă treaptă,

La Templul Librăriilor Astrale.

În locu-acesta, la sfârșitul vieții,

Se-adună-n ceruri paginile scrise

Volume-ntregi cu amintiri și vise,

Și se-ntâlnesc, la o cafea, poeții.